description: Нехайството на институциите подхранва разделението и омразата

title: Приказка за стълбите

maintext:
Това не е приказка за стълбата, а приказка за стълбите. Онези стълби, по които полетя една жена в берлинското метро. Онези стълби, които ни накараха отново да се засрамим и самобичуваме, че образът на българина е пострадал. Не, дами и господа, старите клишета, особено в Европа не работят. Тук става дума за един престъпник, абсолютен профан, който може да е всякакъв - циганин, българин, германец, французин, имигрант или емигрант.
Коментарите, че България имала и Стоичков, Кабаиванска и прочие, са излишни. Да се оправдаваш, че не си като ритащия жени, е ненужно и издава комплекси, които би трябвало да сме надживели.
Извършителите на най-страшните терористични нападения през отиващата си година бяха французи, което не означава, че французите са терористи, както не означава, че всички трябва да се вторачваме в грозната постъпка на едно лигаво мъжле, което бута жени по стълбите. Германците ще го oсъдят, със сигурност го очакват интересни моменти и много стълби в германските затвори. И със сигурност няма да се отърве с подписка, както се отърва Фарук Бекташ, човекът, който уби семейство мотористи у нас и избяга в Германия.
Без поука. Защото разликата между него и рамбото от "Максуда" е, че българският съд пусна турчина и той си плю на петите, докато надали германският съд би пуснал на свобода ритащия жени.
Ето това вече е срамно и от това страда образът на българина.
Без поука. Не трябва да чакаме германската телевизия да покаже клип от метрото, за да признаем, че ритащите по стълбите са много и тероризират у нас от години. Захарна фабрика, Катуница, Ботунец - изброяването е излишно. Влизат по къщите на хората, обират ги, бият ги, убиват ги. Но никой не смее да ги докосне, защото гласовете им са безценни по време на избори. Купуват се и се продават, ритайки по стълбите и всеки шанс за нормално политическо представителство.
Без поука. Не съм расист. Но ми нека си кажем нещата с истинските им имена - ритащите не са жертви. Те са хора, които живеят на гърба на нашите данъци, получават помощи заради многото си деца, за тях здравеопазването все още е безплатно като по времето на социализма. Това е криворазбрана интеграция. Защото това нехайство на институциите подхранва разделението и омразата. То е истинската причина за ненавистта и дискриминацията. Това е обида дори за работещите и свестните цигани, които искат децата им да учат и да постигнат нещо.
Забравете за интеграцията, нужно е равенство и пред закона, и пред гражданските задължения на всички.
Ще спрем да се делим само тогава, когато законите започнат да се прилагат абсолютно равнопоставено - независимо от цвета на кожата.
Престъпник ли е един човек, трябва да си понесе отговорността - независимо дали не си плаща тока, живее в незаконна къща или рита жени по стълбите.
Дотогава всяка история ще е просто репортаж в новините или клип в социалните мрежи. Тъжно, потресаващо. Но без поука.


description: Това може да се окаже обрат в гражданската война там

title: Сирийската армия си върна Стария град на Алепо

maintext:
Сирийската армия установи контрол върху Стария град на Алепо. Бунтовниците се изтеглят от там и на практика губят една от последните си крепости.
За последните две седмици военните части на Башар Асад са си върнали контрола в 2/3 от източната част на града.
Световните медии коментират, че това може би е обрат в гражданската война в страната и сирийският президент укрепва позициите си.
Най-малко 80 хил. души са избягали от тази част на града от началото на офанзивата на армията срещу него на 15 ноември, предаде Франс прес. Тези хора са потърсили убежище в кварталите под контрола на правителствените сили в западната част на Алепо или в зоните на града под контрола на кюрдските сили.
Руското министерство на отбраната съобщи, че в резултат на обстрел в Алепо е бил тежко ранен руския полковник Руслан Галицки, който по-късно починал от раните си в болница, предаде ТАСС. Галицки е бил на мисия в Сирия като част от група руски военни съветници.
Той е бил в един от кварталите на Западен Алепо, подложен на обстрел от сирийските бунтовници.

fasttext_language: bg


description: Още имало възможност да се сглоби мнозинство, което да го подкрепи

title: СДС още искат мандат за правителство

maintext:
Днешната позиция на част от ПГ на РБ, изразена без проведено гласуване в рамките на групата и без кворум, не може да бъде официална и окончателна, защото влиза в разрез с решението на Изпълнителния съвет, а и всички възможности за консултации не са изчерпани. Това заявиха от СДС, след като по-рано днес Найден Зеленогорски обяви, че реформаторите ще върнат проучвателния мандат.
Предлагаме в понеделник, 12 декември, да се проведе заседание на Изпълнителния съвет и парламентарната група на Реформаторския блок, за да бъде взето окончателно решение за предстоящото връчване на проучвателния мандат от президента Росен Плевнелиев, добавят от СДС.
Реформаторският блок няма да създава кабинет
Това стана ясно след заседание на парламентарната група
От партията припомнят, че на 6 декември 2016 г. Изпълнителният съвет на РБ е решил да се провеждат консултации за формирането на стабилно мнозинство, като в резултат са получили подкрепа от Патриотичния фронт, а ГЕРБ са посочили, че след получаване на проучвателния мандат са готови на нови разговори с дясното обединение.
Веднага, след като стана ясно, че Реформаторският блок последен ще има шанса да направи правителство, политици от ГЕРБ като Томислав Дончев се изказаха скептично за хипотетична нова управленска конфигурация в рамките на парламента. Десислава Атанасова вчера заяви, че партията няма да подкрепи кабинет на реформатори и патриоти.


description: Засилено полицейско присъствие ще има по пътищата през целия ден

title: 400 хил. българи ще пътуват за Коледа

maintext:
Очаква се над 400 хиляди българи да тръгнат на път днес за коледните празници. Натоварен трафик и засилено полицейско присъствие ще има по пътищата през целия ден.
Очаква се около 200 хил. автомобила да напуснат София, обяви за bTV началникът на столичния КАТ Тенчо Тенев. Ще има и поток към София, предупреди той.
Очаква се най-натоварени да са пътищата от София към Пловдив, изхода на Ботевградско шосе, пътят към Перник през Владя и към ГКПП „Калотина”.
Съветът на Тенчо Тенев е да се шофира внимателно, да се слагат предпазните колани и хората, които тръгват рано сутрин, да внимават за заледявания.
Ограничава се движението на камионите над 12 тона по главните пътища. Две ленти ще бъдат обособени за излизащите от София през Владая.
Стотици хора ще пътуват с автобус и влак – места ще има, уверяват превозвачите. Най-много билети са купени за направлението София - Горна Оряховица - Варна.
След последните атентати, на гарите и другите обществени места има засилени мерки за сигурност.
Пътна полиция засилва контрола - данните сочат, че най-много катастрофи стават между 17 и 18 часа. По време на празниците миналата година на пътя са загинали 16 души, близо 300 са ранените.


description: Най-често се изолира нов щам – „Болцано”, който е идентичен на „Хонконг”

maintext:
Грипната вълна продължава да настъпва у нас, тя дойде близо месец по-рано от очакваното.
Грипът "Хонконг" вече затваря училища и поваля стотици у нас
Вече е късно за ваксини, но не посягайте сами към антибиотика, предупреждава д-р Ангел Кунчев
Преобладаващият щам, който изолират в Националната референтна лаборатория, е нов - „Болзано”. Той е идентичен на щама "Хонконг", обяви за bTV проф. Нели Корсун от референтната лаборатория.
И двата вида грип протичат еднакво.
Симптомите са температура, главоболие, болки и обща отпадналост. Този щам обикновено предизвиква първична пневмония или вторична бактериална пневмония, уточни проф. Корсун.
Напоследък болните са все повече. През изминалата седмица общият брой за страната са 164 на 10 000. Миналия сезон подобни нива са достигнати чак през януари. Епидемия се обявява, когато болните станат 250 - 300 на 10 000.
В някои градове обаче стойностите са епидемиологични. Габрово и Хасково са сред най-засегнатите. Другите засегнати области са в Северозападна България - Видин, Враца, Монтана, също и Варна, Пазарджик, Перник, Пловдив, София-град, Ямбол.
„През последния месец е много голям броят на положителните проби - над 30%, дори над 40 от изследваните за грипния вирус. Най-честото усложнение е засягане на долните дихателни пътища. При най-малките деца бронхиолит, а при всички други – пневмония”, коментира проф. Корсун.
Общопрактикуващи лекари заявяват, че при тях за преглед идват цели семейства.
„От сутринта идват предимно пациенти със симптоми на грип - настинка, висока температура, болка в мускулите, по ставите, отпадналост. Цели фамилии и семейства - майките и бащите, заедно с децата групово посещение в кабинета на семейния лекар. Доста работа имаме”, коментира д-р Гергана Николова.


description: Манекенката е обявена за най-сексапилна жена на социалната мрежа Инстаграм

title: Джиджи Хадид ще се снима гола за реклама на „Версаче“

maintext:
Един от най-търсените модели - Джиджи Хадид, подписа договор с „Версаче“. Тя се съгласи да се снима напълно гола.
Явно договорът й позволява да се снима и за други рекламни кампании. 21-годишната Джиджи е звезда на календара Love Magazine - Advent Calendar 2016.
Коледният календар Love Magazine е ежегоден проект на списанието, което вместо бонбони предлага всеки ден ново видео с красиви голи жени и по този начин ощастливява дните до Рождество. Героини в различните години са били Ирина Шейк, Миранда Кер, Памела Андерсън, Рита Ора и др.
Този път „перлата в короната“ на календара бе Джиджи Хадид, която позира в прасковен бански на Agent Provocateur, на стойност 150 евро. Джиджи е обявена и за най-сексапилна жена на социалната мрежа "Инстаграм". Тя е в първата десетка на най-търсените модели и не се стеснява да се снима гола.


title: Офшорната регистрация на „Булмаркет” не била, за да крие собственост

maintext:
Регистрацията на „Булмаркет” в Кипър не е извършена за да се крие реалната собственост. Това заяви собственикът Станко Станков, който твърди, че стои и зад кипърската част дружеството.
Зад компанията стоят „Вектра консулт” и Станко Станков. „Вектра” притежава 60% от компанията, а самият Станков останалите 40%.
Повече от 10 години не е имало проблем с фирмата „Булмаркет”, твърдят от железопътната администрация, която е издала лиценза на компанията, за да има право тя да превозва енергийни продукти.
Лицензът на „Булмаркет” се е подновявал през пет години
Първият лиценз е изваден през 2005 г.
Някъде през тези години обаче се оказва, че по-голямата част от компанията е прехвърлена в Кипър, където действат правилата на офшорните зони. Така основният собственик на злополучната влакова композиция се оказва „Борунди Сървисес Лимитет”- от 2010-та насам и с управител Момчил Арнаудов.
Шефът на „Булмаркет”: Взривът в Хитрино е необясним и мистериозен
По думите му компанията се занимава с превоз на въглеводородни газове от 20 години и дори специалистите нямат обяснение за възникналия взрив
Няма информация кой стои зад „Борунди”. Това е един от плюсовете на офшорките - реалният собственик е в сянка, а данъците които се плащат в Кипър са много по-малко отколкото, ако се декларират у нас.
Чуждестранно юридическо лице от Кипър е собственик на „Булмаркет”
Основните дейности на компанията са разпределени в няколко дъщерни фирми
Според министъра на транспорта не било задължително компанията да е регистрирана в България.


description: Очакваме вашите въпроси и коментари по темите в предаването

title: Ще има ли кабинет „Борисов” 3?

maintext:
Понеделник сутрин в „Тази сутрин”:
Знакови преговори между ГЕРБ и Реформаторите - Ще има ли кабинет „Борисов” 3? Гост министърът на финансите в оставка Владислав Горанов;
Ексклузивен разказ за събитията в Алепо - в студиото д-р Мохд Абуаси часове след завръщането си от разрушения град;
Ексклузивно - на живо: хората от Хитрино десет дни заложници на трагедията;
На живо от Гърмен: как задържаха петима души заради поставянето на коледна елха на площада?
„Чети етикета” – в най-лудата седмица за пазаруване преди Коледа – как да спасим семейния бюджет?
Победителят във втория сезон на „Фермата” за първи път в „Тази сутрин”


description: Георги Илиев разкритикува размитата отговорност при подобни инциденти

title: Бивш следовател: Никой не знае какви ремонти са правени на линията при Хитрино

maintext:
Тази жп линия Варна – Русе е строена преди 150 г. Никой не знае какви капитални ремонти са правени, кога са сменяни траверси, свързващи елементи.
Това посочи пред bTV бившият следовател Георги Илиев.
Според него конкретната причина за трагедията трудно ще бъде установена.
„Не може контролните органи да са в същото министерство, което трябва да проверяват”, категоричен беше Илиев.


description: Две редици тежка техника ще пазят празнуващите на пл. Княз Александър Първи

title: Без алкохол, пиротехника и твърди предмети на новогодишния концерт

maintext:
Строг пропускателен контрол ще има на традиционния концерт на площад "Княз Александър Първи" в столицата. От утре се въвежда и специална организация на движението в района на концерта.
От 14 часа ще бъде забранено преминаването по булевард "Цар Освободител" между площад "Независимост" и улица "Раковски". Затворени ще останат и части от улиците „Княз Александър I", „Леге", "Аксаков", „Дякон Игнатий" и „Георги Бенковски".
Сцената за концерта на "Княз Александър Първи" вече е почти готова. Никакви твърди предмети, оръжия, алкохол и пиротехника няма да се допускат на площада в новогодишната нощ. Ще се влиза през 10 пунка, изградени на подстъпите към площада.
От 14 ч. утре спират движението по бул. „Цар Освободител”
Мерките за сигурност за новогодишния концерт на площад „Батенберг” ще бъдат затегнати
„Няма да бъдат допускани видимо употребили алкохол граждани, както и такива със забранени предмети - оръжия и предмети, които могат да бъдат използвани за оръжия - стъклени бутилки, пиротехника и малолетни лица без пълнолетен придружител”, обясни началникът на сектор „Сигурност” в СДВР гл.инсп. Пламен Колев.
В новогодишната нощ екипи на жандармерията ще пази входовете с тежка техника. Кучета ще следят за взривни вещества и оръжие, а цивилни полицаи ще се сред празнуващите. Две редици тежка техника ще предпазват празнуващите от злонамерено навлизане на други автомобили. Градски транспорт в София – и в новогодишната нощ Вижте кои трамвайни, тролейбусни и автобусни линии ще работят
В ранния следобед утре районът около площада ще бъде изцяло затворен. Ще се паркира на пл. „Александър Невски”, на „Раковска”, „Васил Левски” и други.
От Столичната община препоръчват в новогидшната нощ да се използва градския транспорт.


description: Руски сапьори разминират отвоюваните квартали

title: Армията на Асад вече контролира почти цяло Алепо

maintext:
Сирийската армия отвоюва днес Шейх Саид - голям югоизточен квартал от Алепо, и вече контролира 90 на сто от източните градски райони, държани досега от бунтовниците. Това съобщи Сирийският център за наблюдение на човешките права, цитиран от БТА.
Цяла нощ по позициите на бунтовниците са нанасяни въздушни удари.
От началото на правителствената офанзива на 15 ноември загинаха най-малко 413 цивилни в контролираните от опозицията райони, а ответните ракетни удари отнеха живота на други 139 в западната част на града, където е правителствената армия.
Над 13 хиляди жители са евакуирани за едно денонощие от зоните в Източен Алепо, все още контролирани от бунтовниците. Това съобщиха пред ТАСС от руския Център за помирение на враждуващите страни, с чието съдействие е осъществено изтеглянето.
САЩ и Русия направиха общо предложение за извеждане на бунтовниците от Алепо
Бойците ще могат да вземат лекото си оръжие, но да изоставят тежкото
За денонощие са евакуирани 13 346 мирни жители, включително 5831 деца. 728 бунтовници са се предали и са минали в западната част от града.
Междувременно руски военни от Международния противоминен център продължават да разминират източни квартали, откъдето са изтласкани бунтовниците. "През изтеклото денонощие те разминираха общо 7,1 хектара площи, училище, джамия, детска градина, полицейско управление и близо 3,5 км автомагистрали", съобщи центърът.
На този фон, руски издания днес предупреждават, че Русия може да „затъне” в сирийската война, защото победата в Алепо вдъхва увереност на „партията на войната” в Дамаск и Техеран и те може да опитат да отвоюват цяла Сирия, докато падането на Палмира обратно в ръцете на „Ислямска държава” (и безредното бягство на правителствените части от града) показва, че реалните им възможности са скромни.


description: Кой ги изпраща?

title: Все повече хора откриват анонимни коледни писма в пощите си

maintext:
Празниците наближават и все повече хора откриват анонимни коледни писма в пощите си, но кой ги изпраща?
Оказва се, че това е инициатива на група младежи. Целта им – да зарадват непознат.
Организатори са Лия Харизанова и Диана Манолова. И двете са членове на Студентския съвет към Софийския университет.
„Искахме хората да видят колко позитивни сме ние, студентите, и как имаме надежда за по-хубав свят. На страницата си във „Фейсбук“ получихме отзиви от хора, които са се сетили да се свържат с нас, и всички бяха много, много щастливи и много зарадвани от това, че някой се е сетил да направи едно такова пожелание“, разказа Лия.
Писма пишат не само студенти, но и преподаватели.
„Написах нещо много лично, което бих написала на близък мой приятел и дори така го адресирах – до мой приятел“, споделя доц. Боряна Мусова.
Писмата се изпращат на случаен принцип и може да стигнат и до вас, без значение в кой край на страната се намирате.


title: Флориан Скала е новият изпълнителен директор на bTV Медиа Груп

maintext:
bTV Медиа Груп днес обяви назначаването на Флориан Скала за главен изпълнителен директор (CEO). Като изпълнителен директор той ще ръководи екипа на най-успешната телевизия в България.
Преди това 38-годишният Скала е работил в Markiza Slovakia (CME) като директор продажби, а преди това в IP Austria (RTL Group). Той има повече от 13 години телевизионен опит.
Кристоф Майнуш, председател на Надзорния съвет на bTV Медиа Груп и главен изпълнителен директор, отбелязва: „Радваме се, че Флориан ще управлява bTV Медиа Груп. Флориан е професионалист, отдаден на телевизията. bTV се обогатява с неговия широк опит и силен фокус върху продажбите. Заедно с него ще заздравим водещата си позиция в България“.
Флориан Скала добавя: „Въодушевен съм от новата си роля на ръководител на най-важната медийна група в България. Съвместно с нашия силно мотивиран и опитен екип ще продължим да бъдем отговорни и професионални партньори към всички и ще продължим да предоставяме най-доброто съдържание на нашите зрители. Очаквам с нетърпение да преследваме активно целите си и да растем на този динамичен пазар.”
Предишният главен изпълнителен директор Павел Станчев се разделя с bTV Медиа Груп след 3 години в дружеството.


description: То беше усетено и у нас

title: Земетресение 5,6 разлюля Вранча

maintext:
Земетресение с магнитуд 5,6 по скалата на Рихтер беше регистрирано тази нощ край румънския град Фокшани, в област Вранча.
То беше усетено и у нас – в Русе, Добрич, Силистра, Шумен, Сливен, Варна, дори София, както и Молдова и части на Турция.
Няма данни за пострадали и щети.
Пред bTV дежурният сеизмолог на БАН Илиана Попова съобщи, че епицентърът на труса е бил на 147 км северно от Букурещ, на дълбочина 98 км:
У нас хора, които са усетили земетресението, го описват като „силно, но кратко“.
Вижте във видеото как реагираха хората в Северна България:
Към момента няма данни за притеснителна сеизмична дейност на наша територия, съобщиха от БАН.
Досега е регистриран един вторичен трус със сила 2,9. Може да последват още няколко земетресения, но те ще са по-слаби и няма да бъдат усетени в България.


description: Новоизбраният американски президент по това време е бил в своя курорт

title: Евакуираха небостъргача на Тръмп заради съмнителен пакет

maintext:
Евакуация беше разпоредена в резиденцията на новоизбрания президент на САЩ Доналд Тръмп. Полицията изведе за кратко хората от фоайето на небостъргача "Тръмп тауър" в Ню Йорк, след като там беше открит съмнителен пакет.
Служители и туристи в сградата бяха заснети да тичат към изходите. На мястото е бил изпратен екип сапьори. Малко по-късно тревогата е отменена.
В 58-етажния небостъргач в центъра на Манхатън се намира щаб-квартирата на бизнес империята на Тръмп. До церемонията по встъпването му в длъжност на 20 януари "Тръмп тауър" остава постоянна резиденция на републиканеца. В нея денонощно дежурят полицейски отряди.
Тръмп не е бил в сградата в момента на евакуацията, той прекарва коледните празници в своя курорт Мар а Лаго във Флорида.


title: Жителите на Хитрино ще съдят фирмата собственик на злополучния влак

maintext:
Жителите на Хитрино възнамеряват да съдят фирмата собственик на злополучния влак, който дерайлира и се взриви на гарата в селото. Кметът Нуредин Исмаил обяви, че ще съдейства по всички възможни начини на своите съграждани.
Експлозията и огненият ад в Хитрино прогониха жителите на селото далеч от дома. Първите помощи за хората вече пристигнаха, но в съседното село.
Местната сватбена зала в с. Тимарево се превърна в пункт за помощи на Червения кръст.
Освен храна и вода, хората търсят топли дрехи за децата си. Един от тези хора е Емин Мехмед, който е пенсиониран машинист. 30 години е работил в БДЖ и си обяснява трагедията с грешка на машинистите.
Според него разследващите трябва да проверят в колко часа е тръгнал влакът от гара „Плиска” и в колко е пристигнал в Хитрино.


title: 25 000 лева струва акцията по издирването в планината на Тодор Владимиров

maintext:
Търсеният в продължение на 4 дни от над сто спасители и доброволци по земя и въздух Тодор Владимиров се появи инкогнито в късния следобед в Карлово.
Операцията по издирването на мъжа, който се оказа жив и здрав, се оценява на повече от 25 хиляди лева.
Той е имал застраховка, но тя ще покрие малка част от разходите. Тодор и придружаващите го спасители успяха да заблудят чакащите ги в продължение на часове на два различни подстъпа към планината журналисти.
“Държанието му в началото е било доста арогантно. Kато познава района, да се качи в един от тези дни на билото, невинаги е било лошо времето, да си включи телефона и да се обади от телефона и да каже: „Жив съм, бивакувам си тук". И нищо повече. Това са три думи”, отбеляза Христо Стаматов, началник на отряд планинински спасители, гр. Карлово.
В София се намира най-големият доброволчески планински спасителен отряд. Хората са имали готовност да се включат в издирването, ако се наложи.
Един от щатните планински спасители на „Алеко” е Асен Ангелов. „Вярвам, че всеки има право да направи каквото иска. Друг е въпросът до каква степен застрашаваш други хора в следствие на това, което може да се случи”, отбеляза той.
По груби сметки на Планинската служба поръчването на спасителна акция струва 90 лева, всеки ден в планината е около 700 лева. Летателен час на хеликоптера излиза около 8000 лева. В сметките не влиза рискът за живота на спасителите. Те настояват Тодор да плати.
По данни на Планинската спасителна служба едва около половината туристи си правят застраховка. Ако нямат, при инцидент сметката трябва да плати пострадалият, но поне 10 - 20% от издирвателните акции остават за сметка на службата.


title: Враца се прости с митрополит Калиник

maintext:
Ден на траур във Враца. Градът се прости с врачанския митрополит Калиник, който оглавяваше епархията повече от 40 години.
На опелото дойдоха патриарх Неофит, членове на Светия синод, миряни, монаси и свещеници от цялата страна.
Владиката, който почина на 85 години, беше най-възрастният действащ архиерей.
На извънредно заседание Светият Синод определи Киприян за временен наместник на Врачанската епархия, който да организира изборите за нов митрополит.


description: През почивните дни ще е слънчево с температури от 10 до 15 градуса

title: Затопляне от днес

maintext:
Затопляне и много слънце от днес до края на почивните дни.
Температурите следобед ще се повишат още и очакваме между 9 и 14 градуса, в София- около 11 градуса. Ще духа умерен до силен вятър от запад-северозапад.
Времето в планината също ще е слънчево и с много приятни температури в курортите. Максимална температура на височина 1200 метра- около 8 градуса, на 2000 метра – около 2 градуса. Вятърът ще е силен.
Утре ще е предимно слънчево. В сутрешните часове на отделни места ще има намалена видимост. Ще продължи да духа до умерен вятър от запад-северозапад. Ще е сравнително топло с максимални температури между 9 и 14 градуса. И в неделя времето ще се задържи предимно слънчево и сравнително топло. Ще духа слаб западен вятър. Минималните температури ще са между 2 и 7 градуса, а максималните - между 12 и 17 градуса. В понеделник от северозапад ще прониква студен въздух. Облачността ще се увеличи и на отделни места ще превали слаб дъжд, в планинските райони - слаб сняг. Във вторник вятърът ще се ориентира от север и температурите ще продължат да се понижават. Ще се задържи предимно облачно, на отделни места ще има и слаби превалявания от сняг. В сряда ще е студено, минималните температури ще се понижат значително, а дневните - слабо. Вятърът ще стихне, а облачността ще намалява.


description: Машината се пилотира от руски военен екипаж, казва Борис Анзов

title: Български журналист е пътувал четири пъти с катастрофиралия Ту-154 (СНИМКИ)

maintext:
Българският журналист в Москва Борис Анзов е пътувал многократно с катастрофиралия днес руски военен самолет Ту-154. Пътувал е по същия маршрут – Москва – Латакия.
Самолет на руското военно министерство се разби в Черно море
На борда му са пътували 91 души - музикален ансамбъл и журналисти
„Четири пъти съм летял с този самолет. Москва – Сирия, самолетът беше добър, той се пилотира от руски военен екипаж. Какво се е случило предстои да разберем”, коментира Анзов.
Той предостави на bTV снимки от самолета:
Самолет Ту-154 изчезна от радарите в 5.27 ч. местно време, две минути след излитането си от летище Адлер, където заредил гориво. На борда имаше военни, журналисти от три телевизионни канала, музиканти от военния ансамбъл за песни и танци „Александров”, който трябваше да изнесе новогодишен концерт във военновъздушната база Хмеймим в Сирия пред военни от руските военно-космически сили.
Няма оцелели при катастрофата, съобщиха от руското военно министерство.


description: Слънчево през почивните дни

title: Още по-студено утре

maintext:
През следващото денонощие облачността над страната ще бъде разкъсана, предимно значителна.
На отделни места е възможно да прехвърчи слаб сняг. През нощта вятърът ще се ориентира от североизток, в източните райони ще е умерен до силен и с него ще нахлува студен въздух.
Минималните температури ще са между минус 6° и минус 1°, максималните – предимно между минус 2° и 3°.
Над планините ще е предимно облачно и мъгливо. Само на отделни места ще превали слаб сняг. Ще духа умерен до силен североизточен вятър. Температурите ще се понижат и максималната на височина 1200 метра ще е около минус 4°, на 2000 метра – около минус 9°.
През почивните дни времето ще е предимно слънчево и почти тихо. По-значителни увеличения на облачността ще има в събота и неделя над югоизточните райони, но вероятността за валежи е малка. Сутрин ще е доста студено с минимални температури в по-голямата част от страната между минус 8° и минус 3°, в отделни райони в Северна България – и под минус 10°. Дневните температури ще се повишат слабо.
В началото на следващата седмица от запад-югозапад ще се пренася топъл въздух, ще започне увеличение на облачността.
Във вторник в югозападните райони ще започнат валежи, предимно от сняг.
В сряда вятърът ще се ориентира от североизток и с него ще застудява. Валежи, предимно от сняг, ще има на много места в страната.


description: При атентат в Истанбул вчера загинаха 38 души, а над 160 бяха ранени

title: МВнР: Не пътувайте до Турция, ако не е спешно

maintext:
Вероятността от извършване на терористични актове в Турция продължава да бъде висока, предупредиха от Министерството на външните работи (МВнР).
МВнР препоръчва на българските граждани да отложат планирани пътувания до Турция до нормализиране на обстановката, освен при необходимост.
38 души са убити, а над 160 са ранени при бомбените атентати в Истанбул (СНИМКИ И ВИДЕО)
27 от жертвите са полицаи, а 23-ма от ранените са в тежко състояние
Снощи в Истанбул кола бомба избухна близо до автобус на полицията в 22,29 ч. местно време пред стадиона на футболния отбор "Бешикташ", който току-що приключил мача си с "Бурсаспор", а след 45 секунди атентатор камикадзе се самовзриви сред група полицаи в съседния парк Мачка. 38 души са убити, а над 160 бяха ранени. 30 от жертвите са полицаи, а 8 цивилни.
Места с риск за осъществяване на терористични нападения са туристическите обекти, площади, пристанища, гари, летища, търговски центрове, стадиони и спортни зали, спирки на градски транспорт, особено метро, религиозни обекти, открити места с висока концентрация на хора, посещавани предимно от чужденци, обществени места в близост до полицейски управления и военни поделения, добавят от ведомството, предупредиха от Външно.
МВнР препоръчва на българските граждани да отложат планирани пътувания до Турция до нормализиране на обстановката, освен при необходимост.


description: Евролидерите обсъждат брекзит, Тереза Мей не е поканена

title: Европейски съвет в сянката на Русия и Турция

maintext:
Изключително тревожната ситуация в сирийския град Алепо и ролята на Русия в Сирия и Украйна бяха сред основните теми на последния редовен Съвет на ЕС.
Сянката на Русия присъстваше осезаемо днес в Брюксел. Заради ролята й в Украйна, евролидерите продължиха с още 6 месеца икономическите санкции срещу Москва. Без санкции, но остро критикувани бяха руските действия в сирийския град Алепо.
„В идните часове, ако режимите, които подкрепят Башар ал-Асад не направят усилия, ще трябва да поемат отговорност за изключително тежката ситуация на населението”, заяви френският президент Франсоа Оланд.
Асад обяви победа в Алепо
Бунтовниците се евакуираха от най-големия сирийски град
Турция официално не присъстваше в дневния ред. Днешният Съвет отчете рязкото намаляване на броя на мигрантите, които преминамат през Гърция, след подписването на споразумението с Турция.
Българският премиер в оставка Бойко Борисов подчерта, че България подкрепя европейската перспектива на Турция: „Изрично настоях споразумението с Турция да продължи. Тази точка я извадиха от дневния ред, защото някои крайни позиции на наши колеги от съвета не ни устройват”. Бойко Борисов: Парламентът да работи до смяна на изборните правила Среща за правителство с Реформаторския блок и Патриотичния фронт ще има
Преди дни той влезе в задочен скандал с австрийския външен министър Себастиан Курц, който в интервю заяви, че и нашата страна иска замразяване на преговорите с южната ни съседка заради нарушенията на човешките права след опита за преврат.
Великобритания вече намира за нормално да не присъства на разговори за бъдещия развод с Европа.
„След като смятаме да задействаме член 50 до края на март догодина - редно и другите лидери да започнат да се подготвят за началото преговорите - така както и ние се подготвихме”, коментира Тереза Мей.
И Великобритания и Европа си обещават сериозна битка , която трябва да започне през март. И като при истински развод вече имат идеи къде да атакуват отсрещната страна. Въпросът е дали европейското единство ще издържи на напрежението.


description: Руският президент ще отложи годишната си пресконференция, насрочена за същия ден

maintext:
Президентът Владимир Путин ще участва в траурните церемонии по повод смъртта на руския посланик в Турция Андрей Карлов. Това съобщи говорителят на Кремъл Дмитрий Песков.
Във връзка с погребението на дипломата, който беше застрелян в понеделник в Анкара, Путин ще отложи годишната си пресконференция, насрочена за същия ден, и ще се срещне с медиите в петък.
Опелото на убития посланик в Турция ще бъде извършено утре от руския патриарх Кирил в московския храм „Христос Спасител”.
Турските власти официално обвиниха гюленистите за убийството на руския посланик
Американските власти не могат да потвърдят информацията
По-рано днес турските власти официално обвиниха гюленистите за убийството на Карлов. Външният министър Мевлют Чавушоглу е заявил пред американския си колега Джон Кери, че мрежата на живеещия в САЩ проповедник Фетхуллах Гюлен стои зад покушението.
От американския Държавен департамент обаче призоваха да не се правят прибързани заключения.


description: За 130 км. в час в градска среда санкцията ще е до 1000 лв.

title: Депутатите гласуват окончателно по-високи глоби за превишена скорост

maintext:
Двойно по-високи глоби ще гласуват окончателно депутатите с приемането на промените в Закона за движение по пътищата на второ четене. Проектът е в дневния ред на Народното събрание.
Обсъждат по-сурови глоби за шофьорите, които карат пияни
Санкциите предвиждат и сваляне на регистрационните номера на колите
Санкция от 700 лв. е предвидена за нарушение в населените места и 600 лв. извън тях. За всяко следващо превишаване с 5 км глобата се увеличава с 50 лв. Така при шофиране със 130 км в час в града при разрешени 50 км глобата стига 1000 лева.
На шофьорите без книжка ще се отнема регистрацията на автомобила. Табелите ще се свалят на място, а малкия талон ще бъде отнеман за период от половин до една година за сметка на собственика на автомобила.
Отнемане на регистрацията ще се прилага и за шофиране след употреба на наркотици, упойващи вещества или алкохол с над 0.5 промила в кръвта.


title: Очаква ли ни грипна епидемия?

maintext:
Понеделник сутрин в “Тази сутрин”:
- Очаква ли ни грипна епидемия и как да се предпазим от вирусите – в студиото, главният здравен инспектор, д-р ангел кунчев;
- Годината на разделението ли е 2016 г. и ще остане ли светът заложник на терора – коментар на Елена Поптодорова;
- Бягство от ада на войната - ексклузивен разказ на един сирийски бежанец в Германия;
- Коя кауза може да обедини българите по време на криза? В студиото: бившият просветен министър Веселин Методиев;
- С кои факти и куриозни събития запомнихме 2016-та година?


description: Джихадистите търсят отговор на военната операция на южната ни съседка

title: Турското посолство в София било цел на ИДИЛ

maintext:
Групировката „Ислямска държава” обяви за свои мишени посолствата на Турция по целия свят, пише турският проправителствен „Йени шефак”.
Според информация на изданието от службите за сигурност на южната ни съседка, ИДИЛ са активни „в държави като Германия, Ирак, Белгия, България, Русия и Франция”.
Новият план е в отговор на операцията на турските въоръжени сили в Сирия „Щит на Ефрат“, която изтласка джихадистите далеч от границата с Турция.
След старта на операцията до момента 2 400 ислямски бойци са напуснали военните формирования и са се прехвърлили или завърнали в Европа, прогнозата е заради интензивните действия на антитерористичната коалиция броят им да нараства.


description: Поклонението пред тленните останки на Андрей Карлов беше в руското външно министерство

title: Русия се прости със своя посланик в Турция

maintext:
Русия отдаде последна почит на своя посланик в Турция Андрей Карлов, който беше застрелян в понеделник в Анкара.
По време на погребалната церемония на дипломата имаше почетен караул, свири военен оркестър, а ковчегът беше покрит с руското държавно знаме. Карлов беше посмъртно удостоен със званието "Герой на Русия".
Погребват убития в Турция руски посланик
По последни данни във връзка с покушението са арестувани 13 души
На церемонията присъства президентът Владимир Путин, който постави тъмночервени рози и изказа своите съболезнования на близките на дипломата.
Сред опечалените бяха премиерът Дмитрий Медведев, външният министър Сергей Лавров, както и други политици, депутати и общественици.
По-рано днес ковчегът с тленните му останки беше изложен за поклонение в голямата зала на руското външно министерство.


description: Очакваме вашето мнение

title: Спазвате ли традициите на Бъдни вечер?


description: 16 млн. домашни птици бяха умъртвени рекордните

title: Южна Корея обяви най-високото ниво на тревога заради върлуваща епидемия от птичи грип

maintext:
Южна Корея обяви най-високото ниво на тревога заради върлуващата епидемия от птичи грип и отпусна допълнителни средства за борба с болестта
Първите случаи на зараза с вируса H5N6 бяха потвърдени на 18 ноември в централната част на страната. Епидемията бързо се разпространи, вследствие на което бяха умъртвени рекордните 16 млн. пилета и патици, което е над 10% от домашните птици в станата.
Какво трябва да знаете за птичия грип
В България досега не е имало случай на заразен човек с птичи грип
Сега властите могат да забраняват превоза на птици, да затварят пунктове за продажба или да налагат задължителна ваксинация. Ситуацията вероятно ще доведе до рязък скок на цените на месото и яйцата. Досега няма регистрирани случаи на заразени с вируса хора.
През 2014 г. страната също отбеляза рекорд, след когато загинаха 14 млн. животни.


description: Сградата на международната библейска църква в град Уйо все още била в процес на изграждане и работниците бързали да я довършат навреме за съботната церемония

title: Най-малко 160 души загинаха при срутване на църква в Нигерия

maintext:
Най-малко 160 души са загинали при срутването на покрив на църква в Нигерия снощи, съобщи Асошиейтед прес, като се позовава на очевидци и местните власти.
Очаква се броят на жертвите да нарасне.
Сградата на международната библейска църква в град Уйо, столица на щата Акуа Ибом, все още била в процес на изграждане и работниците бързали да я довършат навреме за съботната церемония по ръкополагане на основателя ѝ Акан Уийк в епископ.
Стотици вярващи, включително губернаторът Удом Еманюел, се били събрали вътре, когато металните трегери се счупили и покривът се срутил върху множеството.
Губернаторът и Уийк, който проповядвал, че Бог ще направи последователите си богати, останали невредими.


title: Берлинчани: Случи се. Трагедия е, но не можеш и да я предотвратиш

maintext:
След нападението в Берлин преди дни мерките за сигурност в германската столица са засилени, но коледните базари отново посрещат посетители.
Германските власти наблюдавали атентатора с месеци
Наблюдението обаче било свалено заради липса на доказателства
„Още по-рано много се говореше дали нещо ще се случи, къде би могло да се случи, по какъв начин. Нека не звучи странно, но това не e съвсем изненадващо. Случи се. Трагедия е, но не можеш и да я предотвратиш”, казва Паул, един от посетителите на базара на „Жандарменплац”.
„Когато се движа из града имам чувството, че хората са по-предпазливи, но и по-откликващи. Това е субективно впечатление. Берлин остава спокоен – нещо, което е характерно за града. Берлин никога не се страхувал от уроците на историята. Хората казват: продължаваме живота си нормално нататък”, добавя приятелят му Андреас.
Камион се вряза в коледен базар в Берлин, има убити и ранени (ВИДЕО И СНИМКИ)
Полицията работи по версия за терористичен акт
Щандове отвориха и останалите 60 базари в столицата.
Днес за първи път след атентата първите си посетители ще посрещне и коледният базар на „Брайтшайтплац”.
Данните за разследването на терористичната атака в Берлин са противоречиви. Първоначално беше съобщено, че германската полиция е провела акция в два апартамента, но заподозреният за атаката Анис Амри не е открит. В последствие цялата информация, че е имало спецоперация, беше отречена.
На фона на трескавото разследване животът в Берлин продължава, но при по-строги правила.
Вижте още във видеото:


description: Атентатът поражда много въпроси, коментира Тодор Тодоров

title: Убиецът на руския посланик в Турция през погледа на криминален психолог

maintext:
Убийството на руския посланик в Турция Андрей Карлов поражда много въпроси, а самото убийство показва силна и неконтролируема емоция, коментира криминалният психолог Тодор Тодоров в предаването „Тази сутрин“ по bTV.
Самият начин, по който става убийството – нападателят – Мевлют Мерт Алтънташ, изпразва цял пълнител в гърба на жертвата, показва доста силна и неконтролируема емоция. Обикновено така се убиват хора, към които имаш някаква история на отношенията. С други думи нападението не изглежда от типа терористичен акт, при който отиваш и убиваш някого. Стрелецът спокойно можеше да го убие от упор и пак щеше да постигне целта си. Цялото му поведение, това ръкомахане напред-назад, показва, че този човек е много емоционално свързан с това, което говори, каза Тодоров.
Надежда Нейнски: Моментът на покушението срещу руския посланик не е случаен
Дипломатите в Турция са шокирани и притеснени за живота си
Ако преводът е достоверен, голяма част от фразите не са свързани, а са отделни пунктове, които се отбелязват, коментира той.
Според психолога в поведението на атентатора няма нищо непоклатимо и стабилно.
Той действа на принципа на самоубийците – не предприема никакви действия да се укрие и явно иска самият той да стане жертва, добави гостът.
Ако Алтънташ е бивш полицай, както се твърди, би трябвало до този момент да е имало индикации за нестабилност, посочи Тодоров. И добави, че е интересно кога и защо е бил освободен.
Ако въобще разберем кой стои в основата на атентат, тогава ще разберем и към кого е знак, добави гостът.
Експерти от Русия разследват убийството на посланик Андрей Карлов в Анкара
Групата е пристигнала днес
По думите му, когато някой реши да убие някого, винаги ще намери възможност. Това, което се случи в Турция е целенасочена акция и остават много въпроси. Например защо нападателят веднага е бил убит, можеше спокойно да се проведе акция, да бъде задържан и да се разбере повече за мотивите му, кой и как е организирал покушението, каза още Тодоров. От разпространените кадри се вижда, че той не застрашава никой друг след убийството, нито е толкова тежко въоръжен, че да окаже някаква особена съпротива.
Шестима задържани след убийството на руския посланик в Турция (ОБНОВЕНА)
Международната общност заклейми показното убийство на дипломата
Важно е и да се разбере как е знаел, че руският посланик ще отиде на тази изложба. Такава организация не става за ден – два, смята експертът.
Владимир Путин: Отговорът на убийството на руския посланик може да бъде единствено засилването на борбата с тероризма
Работна група ще бъде изпратена в Анкара, за да участва в разследването на престъплението, заяви руският президент
Сегашните турски власти свързват Алтънташ с гюленистите, но аз не им вярвам. Не мога да вярвам на хора, които през ден, през два опитват да извиват ръцете на България и Европа, че ще ни залеят с мигрантска вълна. Така че това, което казва официалната власт в Турция, може да не е съвсем така.
Вижте целия разговор във видеото:
Тодоров коментира и завръщането по домовете им на хората от Хитрино. Това ще е доста тежък момент. Ще имат нужда, особено тези, които са претърпели загуби и са станали свидетели на този ад, от сериозна психологична помощ и подкрепа и то за дълъг период от време. С това, което се случи, което са видели и преживели, човек не може да се справи за ден – два или седмица.
Симптоматиката на посттравматичното стресово разстройство може да се появи много месеци след инцидента, каза още гостът.


description: В богатите страни се притесняват за икономиката, в развиващите се са по-големи оптимисти

title: "Галъп": Българите очакват повече от същото или по-лошо през 2017 г.

maintext:
Повече от една четвърт от българите са песимистично настроени за идващата 2017 г., други 40 на сто са неутрални в очакванията си, а едва малко над 20 на сто са оптимисти. Това показват данните от световно проучване на „Галъп Интернешънъл”.
Този резултат прави българите едни от най-големите песимисти в света. Средно проучването е показало, че делът на оптимистите (52%) е над 3 пъти по-голям от този на негативно настроените (15%).
12% у нас очакват 2017 г. да бъде година на икономически подем, а 33% - на икономически трудности – при 3 пъти повече оптимисти и 10% по-малко песимисти в глобален мащаб.
По отношение на щастието през отминаващата година, страната ни отново е на последните места в света, но със стойности близки до тези на страните от Европа, с 43% определящи се като щастливи, 10% - нещастни, 45% оставащи в средата, а останалите се затрудняват да отговорят.
От „Галъп” отбелязват, че на годишна база нарастват негативно отговарящите и това може да се дължи на „по-видима политическа динамика” у нас.
Световни тенденции
В Европа са значително по-песимистично настроени отколкото навсякъде другаде по света: песимистите в ЕС са с 26 на сто повече от оптимистите, а извън евросъюза – с 20.
На Стария континент икономическият песимизъм е най-силно изразен в Италия (нетна стойност -48), Великобритания (-38) и Франция (-35). Единствено Корея и Хонконг, от страните претърпели икономически и политически трусове през годината, са по-негативно настроени от тях (нетна стойност -62 и -56).
Преразпределението на доходите води до това, че в най-богатите страни са с най-ниски очаквания за икономическия просперитет, докато най-оптимистично гледат в развиващите се държави.
Тези, които живеят в някои от най-динамично прогресиращите държави декларират най-високи нива на надежда за идната година: Бангладеш – с нетна стойност +77, Гана – с +76, Кот д‘Ивоар – с +72, Фиджи – с +62, Китай – с +56, Индия – с +55 и Бразилия – с +51.
Методология
Общо 66 541 души са били интервюирани в световен мащаб. Във всяка страна е реализирана представителна извадка от около 1000 мъже и жени: лице в лице (25 страни; 29211 души), по телефон (13 страни; 10 754 души) или онлайн (25 страни; 23 947 души). Теренната работа в различните страни е проведена от октомври 2016 г. до декември 2016 г. Статистическата грешка в изследването е в диапазон +/-3-5% при доверителен интервал - 95%.
В България изследването е било проведено през последните месеци на 2016 г. чрез пряко лично интервю сред близо 1000 пълнолетни български граждани.


description: Вдигнатите пешеходни пътеки се оказват ефективно средство за защита на човешкия живот

title: Пешеходецът – жертва или съпричинител на катастрофа

maintext:
Решението на Върховния касационен съд, че при неспазване на правилата блъснат пешеходец става съпричинител на смърт или телесна повреда, „отваря Кутията на Пандора” и създава много възможности за това убийците на пътя да се разминат с по-леко наказание. Около тази позиция се обединиха депутат и общественици в студиото на „Тази сутрин”.
Причина за тълкуването на закона стана случаят „Лора”, при който момиче загина, блъснато от мотор на пешеходна пътека. Върховните съдии посочиха, че макар превозното средство да се е движело с превишена скорост, загиналата също има вина, защото не се е огледала преди да пресече и именно това е смекчаващо вината обстоятелство.
Пешеходците имат абсолютно право на пътя, само ако пресичат на светофар
Шофьорите не могат да получават максимални наказания, ако пешеходецът е допринесъл за смъртта си
„В момента законодателството казва, че пешеходецът трябва да прецени скоростта на идващия автомобил. Не може човек да прецени скоростта, особено млад човек”, коментира депутатът Настимир Ананиев. Според него този текст трябва да отпадне и така тълкувателното решение на ВКС също ще се обезсили.
Веселин Кирев от Гражданската инициатива за обществен релсов транспорт също осъди позицията на върховния съд (подписана с особено мнение от голяма част от магистратите-б.р.): „Това решение отваря Кутията на Пандора. Не само, че не уеднаквява практиката, но създава възможност за едно състезание между адвокатите на този, който е превишил скоростта и този, който преминава”.
Според Ананиев сериозен проблем по улиците и булевардите у нас е липсата на видимост в близост до пешеходните пътеки. Той даде пример с Великобритания, където специална начупена линия забранява спирането в рамките на 7-10 метра преди и след пътеката. У нас вдигнатите пешеходни пътеки се оказват изключително ефективни – у нас няма нито един инцидент с такава, посочи общественикът Ева Попова.
Тя посочи друг сериозен проблем – сложната организационно-управленска структура на системата за безопасност по пътищата. В нея са ангажирани няколко министерства, има междуведомствена комисия, която провежда конкретните политиките, а отговорността е в Министерския съвет. Така се получава размиване на конкретните ангажименти.


description: През 2014 г. той се обърна към главния прокурор с думите: „Нека този път да има виновни!”

title: Димитър Димитров, който загуби сина си при взрива в Горни Лом: Всичко е от безхаберие на държавата

maintext:
„Думата, с която може да се обобщи всичко, е безхаберие. Абсолютното безхаберие на властимащите по отношение на обикновения българин”, коментира повтарящите се бедствени ситуации – в Хитрино, Бисер, Мизия, Горни Лом Димитър Димитров в студиото на „120 минути”.
При взрива в завод „Миджур” в Горни Лом преди две години Димитър Димитров загуби сина си. Жертвите на инцидента тогава бяха общо 15 души.
„Трудно е да тръгнеш с мисълта, че синът ти е в центъра на взрива и да не знаеш какво може да видиш… Да отидеш на мястото и да видиш, че там няма нищо – просто всичко се е изпарило”, добави той.
Трагедии без поука: Бисер, Мизия и Хитрино
Ще дочакат ли хората справедливост след трагедиите, които ги сполетяха?
През 2014 г. Димитров се обърна към главния прокурор с думите: „Нека този път да има виновни!”
Сега разказва, че е е потърсил помощ от неправителствени организации и по Закона за достъп до общ информация са успели да съберат достатъчно доказателства.
Вижте още във видеото:


description: Синдикатите са категорични, че ще настояват за ръст всяка година

title: От 1 януари минималната заплата скача за последно до 2019-а

maintext:
Минималната работа заплата скача от 1 януари на 460 лева, но за последно. До 2019-а не се предвижда ново увеличение на минималното възнаграждение, пише в средносрочната бюджетна прогноза на финансовото министерство.
За Димитрия, която e помощник-възпитател в детска грaдина, увеличаването на минималното възнаграждение догодина означава платена сметка за ток, но замразяването на минималната заплата, която получава, е неприемливо.
„Тя и без това е малка и ако я замразят сега, какво ще правим, като се вдигат цени, като отидеш в магазина и всичко скочило с 50 стотинки, с левче? Тези пари фактически се стопяват и нищо”, каза тя.
Синдикатите са категорични, че ще настояват за ръст на минималните възнаграждения всяка година с поне 10-15 на сто.
„Минималната работна заплата винаги има изтласкващ ефект на останалите доходи, тоест когато тя върви нагоре, очевидно и другите, които са близки до нея, по разбираеми причини отлепят нагоре без кой знае какъв натиск”, обясни президентът на КНСБ Пламен Димитров.
Според работодателските организации обаче именно това увеличаване на всички доходи притиска част от бизнеса, защото отделянето на повече пари за на фонд „Работна заплата” води до сътресения.
„Това означава, че трябва да се съкрати някой от работниците, а в другия по-лек случай просто не се назначават нови работници”, коментира Камен Колев от Българската стопанска камара.
Според работодателите, ако в бъдеще има вдигане на минималната заплата, то трябва да е съобразено с производителността на труда, линията на бедност, средната работна заплата, заетостта и ръста на икономиката.
Бизнесът не изключва въпреки замразяването на минималното възнаграждение и през следващите години да има увеличение на най-ниските доходи във фирми с повече поръчки и повече приходи.


description: В пожара преди месец загинаха жена и две деца. Според вдовеца причината за инцидента не може да е електрическата инсталация, както се твърди

title: Вдовецът от Лисец иска отговори

maintext:
Преди месец жена и двете ѝ деца загинаха при пожар в ловешкото село Лисец. Основната версия за инцидента е късо съединение в остарялата електрическа инсталация. Според вдовеца Атанас Митков обаче това не може да е вярно, а през последния месец са били изнесени много неверни данни.
Инсталацията била подменена преди девет години, каза Миков и посочи, че от следствието са гледали кабелите на външното осветление, което не се използва и които действително са били стари.
Във фаталната нощ от ЧЕЗ пък не успели да спрат тока цял час. Напрежението в Лисец никога не е в нормите, непрекъснато горят електроуреди. Инфраструктурата на енергото не е подновявана в селото, добави Митков.
Той разказа, че е подал сигнал за пожара малко след 2 ч., а пожарникарите са влезли в стаята, в която били съпругата и децата му, едва след 4:30 – 5 ч. Междувременно те са се задушили.
По думите му, служителите му казали, че семейството му не е в къщата, затова той го търсел из селото.
Самите пожарникари не били подготвени технически и физически – нямали каски и огнеупорни дрехи, били с малки кислородни бутилки и се налагало да излизат често от сградата.
Освен това се твърди, че дървено стълбище е спомогнало за разпространяването на огъня, а стълбището всъщност е... бетонно.
Много неверни данни бяха дадени, никоя институция не ме потърси за нищо, следствието не ме потърси – сам отидох да дам показания, каза Митков.
Днес той живее при родителите си в Ловеч – в двустаен апартамент. Сестра му му купила дрехи, а за погребението помогнали близки и работодатели – неговият и на загиналата му съпруга.
Искам отговори защо стана така, каза Митков.


description: Причината за инцидента все още не е ясна

title: Индийски самолет се завъртя при излитане, 15 души са в болница (ВИДЕО)

maintext:
15 души получиха леки наранявания, след като самолет излезе от пистата по време на излитане в индийския град Даболим, в провинция Гоа.
На борда е имало 154 души, включително бебета и бременни жени, разказват пътници.
Самолетът се е извъртял на 360 градуса, а на борда е настъпил хаос.
Пътниците са били евакуирани веднага.
Полетът е бил вътрешен, между Даболим и Мумбай.


description: Днес те се срещнаха с ГЕРБ

title: Реформаторският блок започна консултации за нов кабинет

maintext:
Политическите консултации за нов кабинет вече започнаха. Първата среща на бъдещите мандатоносители от Реформаторския блок беше с партия ГЕРБ. Оттам обаче поискаха отлагане на преговорите до фактическото получаване на мандата от страна на десницата.
За целта първо трябва да се изчака утре БСП да върне мандата, а президентът наистина да предпочете реформаторите от оставащите шест парламентарни партии.
Денят започна с тайно заседание на изпълнителния съвет на реформаторите. Целта на политическите консултации е да се разбере дали е възможно в рамките на този парламент да бъде формирано стабилно мнозинство, гарантиращо продължаване и задълбочаване на реформите.
Десните обявиха, че ще вземат мандат само ако има шанс за стабилно мнозинство и веднага започнаха преговори. Първо разговаряха с ГЕРБ и премиерът в оставка Бойко Борисов в Министерски съвет, където ентусиазмът им беше леко охладен.
От партията на Борисов обявиха, че е прекалено рано да се говори за подкрепа още преди мандатът да бъде връчен на реформаторите.
Петър Москов: Отиваме на избори само ако всички възможности са изчерпани
„В разговори за бъдещо мнозинство можем да влезем само след фактическо връчване на мандат на следващата политическа сила след БСП”, каза той
Евентуалните партньори се разминаха и по искането на реформаторите кабинетът да е експертен. ГЕРБ определиха искането като несериозно, защото „експертното правителство”, означавало задкулисие.
От БСП обявиха и днес, че утре ще върнат мандата и настояват за предсрочни парламентарни избори. В същия тон от АБВ обявиха парламента за напълно изчерпан.
Очаква се утре сутрин левицата да получи и върне мандата. Така официално реформаторите ще са на ход.
След срещата с ГЕРБ консултациите на реформаторите продължават ипрез следващите дни. Предстоят срещи с БДЦ и АБВ.


description: Двамата мъже са излезли при спокойно море, не е ясно какво се е случило с тях

title: И днес не откриха рибарите, изчезнали край Дуранкулак

maintext:
Без успех завърши акцията по издирването на двамата рибари, изчезнали в морето край.. Дуранкулак. 29-годишният Галин Тодоров и 49-годишният Коста Мянков са в неизвестност от понеделник следобед.
Привечер във Варна се завърна катерът на Морската администрация, който цял ден търсеше изчезналите рибари край Тюленово. В акцията участва и плавателeн съд на Гранична полиция, както и хеликоптер „Пантер" на Военноморските сили. За съжаление издирването не даде резултат. От двамата рибари и тяхната лодка няма никаква следа.
„Морето е много бурно. До 4-5 бала някъде е вълнението и просто ако има нещо, то е вече в друг район", посочи кап. Александър Дайнов от Морската администрация. Покрит е периметърът от нос Калиакра на юг до Шабла на север.
В понеделник по обяд, когато Галин и Коста влезли в морето, то било спокойно. Имали мрежи на около миля срещу буната, тръгнали следобед и два часа по-късно телефоните им били извън обхват.
Двамата се занимават с риболов от около три години. Въпреки това обаче не биха рискували да влязат, ако морето не позволява, категорични са колегите им.
Катери и хеликоптери продължават издирването на рибарите край Дуранкулак
29-годишният Галин Тодоров и 49-годишният Коста Мянков влизат в морето вчера
Лодката, с която са влезли също е стабилна, разказват рибарите. Какво обаче е станало в морето, остава въпрос без отговор.
На този етап двамата рибари ще се водят безследно изчезнали. Хората в Тюленово обаче все още се надяват на чудо в навечерието на Коледа.


description: На границата ни с Турция бяха раздадени половин милион листовки със съвети

title: Обясняват на шофьорите на тирове как да се предпазят от нелегални мигранти

maintext:
Половин милион брошури за предпазване от нелегални мигранти посрещат водачите на товарни камиони на българо-турската граница.
В листовките са описани съвети и практически действия, чрез които водачите на тирове да се предпазят от проблемни ситуации, в които може да изпаднат дори неволно.
По данни на полицията шофьорите на тежкотоварните камиони не са знаели, че превозват неканени хора в половината от случаите на залавяне на нелегални мигранти.
Листовките са на български и английски, както и на турски и английски език.


description: Единият е на бизнесмен, загубил жена и дете при атентат преди години

title: 5 автомобила изгоряха в Разлог

maintext:
5 автомобила горяха снощи в град Разлог, единият е собственост на бизнесмен, чиито син и съпруга загинаха при бомбен атентат преди 7 години, предаде БГНЕС.
В дървен гараж пред жилищен блок на ул. „Христо Ботев” в Разлог към 21.40 часа снощи е пламнал лек автомобил „Ауди”, след което огънят се е прехвърлил върху други четири автомобила: „Фолксваген Пасат”, "Хонда", "Опел" и "Трабант", които са били в близост до гаража.
Пламъците са засегнали и входната врата на блока, както и част от дограма на първия етаж.
Пуснаха от ареста задържания за взрива в Разлог
Според съда, срещу него нямало доказателства, освен твърденията на Явор Мандраджиев
Аудито е собственост на 44-годишния Явор Мандраджиев, криминално проявен, занимава се със строителство и дървопреработване. Неговата 29-годишна съпруга Снежана и 5-годишният му син Александър загинаха при бомбен атентат през септември 2009 г. Взривното устройство уби двамата пред входа, а по-малкото дете на Мандраджиев получи тежки травми.


description: Съдията е задължил актьора да дава проби за изненадващи изследвания за наркотици и алкохол

title: Анджелина и Брад се разбраха за децата: Тя взима временно пълно попечителство

maintext:
Анджелина Джоли и Брад Пит се споразумяха тя да получи временно пълно попечителство за децата, съобщи Контактмюзик.
Двамата спореха ожесточено как да гледат шестте си деца, след като се разделиха през септември. Според съдебни документи, получени от "Ентъртейнмънт тунайт", Анджелина Джоли е получила пълно попечителство, а Брад Пит ще прави "терапевтични посещения на децата".
Те ще зависят от мнението на семейния терапевт, който ще взима предвид интересите на децата, най-вече дали те искат да се виждат с баща си.
Съдията е задължил Брад Пит да дава проби за изненадващи изследвания за наркотици и алкохол, както и да участва в индивидуални и групови терапевтични сесии. Досега той правеше това само доброволно.
През наближаващите коледни празници Брад Пит може и да не види децата, ако те не пожелаят това.
Споразумението за попечителство не е в интерес на Брад Пит, защото той не е виждал децата си, без на срещата да присъства и терaпевт, от свадата с Мадокс в частния им самолет през септември.
След седмици разследване ФБР сне обвиненията в насилие срещу актьора, но Анджелина Джоли още му няма доверие.
Двамата актьори имат шест деца, на възраст от 8 до 15 години. Три от тях са осиновени.
Анджелина Джоли подаде документите за развод на 19 септември след инцидента в самолета с най-големия им син Мадокс. Двойката има връзка от 2005 г., но сключи брак чак през 2014 г., припомня БТА.


description: До сряда сутрин ще е ясно

title: Три варианта за премиер

maintext:
Започна среща между народни представители от парламентарните групи на ГЕРБ, Реформаторския блок и Патриотичния фронт. На срещата, в стаята на групата на ГЕРБ в парламента, присъства и министърът на финансите в оставка Владислав Горанов и лидерът на „Атака” Волен Сидеров.
Спряганите имена за премиер са от средите на реформаторите – Петър Москов, Найден Зеленогорски и Румен Христов. Преговаря се и за увеличаването на пенсиите до 300 лв., както настояват патриотите.
Нов кабинет или предсрочни избори? (ОБЗОР)
Конституцията позволява съставянето на правителство с мандата на третата парламентарна група да се протака и до 22 януари догодина
По неофициална информация всичко трябва да приключи до утре сутрин да бъде решено ще бъде ли изпълнен мандата.
Министърът на вътрешните работи в оставка Румяна Бъчварова заяви, че не й е предлагано да оглави кабинет и ще остане с екипа каквото бъде решено.


description: Ще се възстановяват къщи и ще се купуват мебели и електроуреди за засегнатите

title: В правителството и в БЧК обсъждат как да се помага на Хитрино

maintext:
70 души от Хитрино са подали молби за подпомагане, съобщи министърът на труда и социалната политика Зорница Русинова. Пред журналисти в Министерския съвет тя обясни как ще се разходват близо 30-те милиона лева от бюджета и от ЕС, предвидени за възстановяване на пострадалото от газова експлозия село.
Русинова уточни, че 5 млн. лв. вече са преведи на общината, за да може да започне възстановяване на домове. Няколко семейства са подали молби за допълнителна социална помощ в размер на 500 лв. месечно за половин година, като окончателното решение ще е на социалните работници.
1 млн. лв. ще бъде даден за ремонт на жп инфраструктурата в района на Хитрино.
Социалното министерство изпраща 30 души в селото, за да помагат за разчистването на разрушенията.
Междувременно, националният обществен съвет на БЧК за Хитрино проведе първо заседание, на което обсъди за какво ще отидат дарените над 2 млн. лв. На този етап със 160 000 лв. ще бъде осигурен топъл обяд за хората в селото през следващите 4 месеца.
Контрол на три нива на дарените средства за Хитрино
БЧК не си купува линейки с парите от есемеси, заяви председателят на организацията Христо Григоров
Основна част от средствата от БЧК ще са за електроуреди и мебели за засегнатите семейства, като точният брой на нуждаещите се ще стане ясен в средата на януари.
Кметът Нуредин Исмаил отчете, че 157 къщи са били проверени, като 9 са напълно разрушени, 10 трябва да бъдат съборени, а почти 70 трябва да се ремонтират частично или основно.
За да няма злоупотреби той пое ангажимент да се плаща с държавни и европейски пари само след началото на работата.
Помощ и за животните
Екипи на Фондация „Четири лапи" раздадоха храна за селскостопанските и домашните животни в Хитрино.
От фондацията са осигурили около 2,5 тона фураж, 9 тона сено и 1 тон храна за кучета и котки. Храната ще бъде достатъчна за следващия месец
Голяма част от фуражът е изгорял или е негоден за консумация след взрива.


description: Вероятно е причинено от авария на трафопост

title: Евакуираха столично училище заради задимяване

maintext:
1200 ученици, преподаватели и служители от столичното 32 СУ „Св. Климент Охридски” бяха евакуирани тази сутрин заради задимяване, съобщиха от пресцентъра на МВР.
Няма пострадали при инцидента.
По първоначална информация задимяването е причинено от авария на трафопост, разположен в непосредствена близост до училището.
Изпратени са два екипа огнеборци.
Сигналът за дима е получен 9:15 ч. В класна стая, разположена над трафопоста, чули и гърмежи преди да усетят силната миризма на бакелит.
Задимяване е имало в общо три кабинета, както и във физкултурния салон.
Спряно е електроподаването към училището и към други сгради в близост до него. В резултат за учениците от 32 СУ днес е неучебен ден.


description: Според първоначалната версия те са починали от измръзване

title: Трима души бяха открити мъртви в Куклен

maintext:
Майка, дъщеря и син и бяха намерени починали в дома им в Куклен. Хората в града са потресени и обвивиняват общината и социалните, че са оставили семейството да загине, без да му помогнат.
Телата на 81 годишната Величка, синът й Христо и дъщерята Ангелина са открити снощи в дома им. Майката е трудноподвижна, а синът и дъщерята имали психични проблеми. Те получавали храна от социалната трапезария и след като два дни не я взели, местният районен инспектор отишъл до провери как са.
Тримата са починали от измръзване показва аутопсията, въпреки струпаните дърва в двора им. По телата няма следи от насилие. В къщата са намерени и пари, които не са взети.
Синът Христо бил талисманът на Куклен, изключително добър, не бил агресивен.
На входната им врата все още стои оставена чанта с кутии с храна.
Съседи на семейството обвиняват общината в бездействие. Те са подали многократно сигнали към властите, че семейството има нужда от помощ и да бъде настанено в социален дом.
„От три години моля общината и управници да вземат някакви мерки за хората, оставиха ги да умрат от глад от студ и от мизерия и от нищета”, споделя живеещата в града Веселина Маринова.
Живеещите в града са им давали храна и средства и коментират, че и тримата са били изключително добри хора. Заболяванията им обаче им пречат дори да си сложат навреме храна или да запалят дадените им дърва.
От общината заявиха, че преди 6 месеца са подали сигнал до социалните семейството да бъде настанено в социален дом. Кметът на града Мария Белчева посочва, че за съжаление процедурата е много тежка и затова са им помагали с каквото могат – храна, дърва, легла.
Социалните пък заявиха, че след като осигурили храна и дърва, животът на семейството се подобрил.
Предложен им е вариант настаняване в дом, но те категорично са”, обясни Пенка Пашкова от Дирекция Социално Подпомагане-Родопи.
От общината в Куклен съобщиха, че ще поемат разноските за погребението на семейството.


description: Ще произвежда 10 000 на ден след две години

title: Гърция очаква 40 млн. барела нефт от находище край Кавала

maintext:
Нефтените запаси в района на Принос край гръцкия град Кавала възлизат на 40 млн.барела. Това показват най-нови изчисления, направени от компанията Energean, експлоатираща находищата, съобщава в. "Имерисия".
Според предишна оценка запасите в тези находища са възлизали на 30 млн.барела. Очаква се коригираните нагоре данни да бъдат потвърдени от независим оценител.
Те са били придобити след извършени наскоро съвременни сеизмични изследвания в района.
Изпълнителният директор на компанията Матиос Ригас коментира, че средното дневно производство на нефт през 2016 г. е било 3 600 барела и че то се стреми да достигне 5 000 барела, докато целта за 2018 г. след инвестиции в нови сондажи е това количество да достигне 10 000 барела на ден.


description: 9-годишният Дамян върна портмоне с пари и документи, а баща му Ивелин, който е пътен полицай, получи отличие за неподкупност

title: Баща и син от Тутракан получиха награди от МВР

maintext:
В дома на семейство Лазарови в Тутракан днес празнуват не само наближаващата Коледа. Баща и син бяха наградени на церемонията „Полицай на годината” в четвъртък.
9-годишният Дамян получи награда от МВР за граждански принос. Причината е, че на 17 юли Дамян намира портмоне с около 2000 лева в него и лични документи.
Момчето излизало от блока с колелото си, за да играе с приятели, когато пред съседния блок намерило портмонето. „Видях, че вътре има лична карта и много пари”, разказа пред bTV Дамян.
Детето е предало портфейла на жената на собственика, която му е благодарила и му дала награда.
Още когато видял, че в портмонето има пари, Дамян си казал, че трябва задължително да ги върне на притежателя им.
Само преди няколко седмици момчето отново намерило портмоне – този път с лични документи, които се оказали на негова съседка и също били върнати веднага.
Дамян признава, че не е станал по-популярен сред съучениците си след случките, но отбеляза, че се гордеят, че, че имат такъв честен и добър приятел.
Награда от МВР е получил и бащата на Дамян – Ивелин Лазаров, който е пътен полицай. Отличието е за неподкупност.
„За съжаление, опитите за подкуп са чести, но вярвам, че с нашите действия тези опити ще намалеят и се надявам да изчезнат напълно”, коментира той.
Най-големият подкуп, който са се опитали да му дават, е 350 лева.
Бащата учи сина си Дамян и дъщеря си Моника на честност и доброта. „Уча ги да се отнасят така към хората, както очакват хората да се отнасят към тях. Направиш ли добро, рано или късно ти се връща добро”, убеден е Ивелин.
Като порасне, Дамян иска да стане полицай като баща си.


description: Така коментира бившият финансов министър обвързването на резултатите от президентския вот със съдбата на кабинета

title: Симеон Дянков: С грешна стъпка може да постигнем правилен резултат

maintext:
Беше грешка да се свързват резултатите от президентските избори и бъдещето на кабинета „Борисов 2”, коментира бившият финансов министър Симеон Дянков в телемост от Вашингтон.
По думите му обаче с подобна грешна стъпка може да бъде постигнат правилен резултат, тъй като този кабинет се е изчерпал, а в ресори като здравеопазване, съдебна система и образование не е постигнато много. Това важало и за икономиката като цяло.
Съответните ведомства се оглавяват от министри на Реформаторския блок, които според Дянков не се интересували много от реформите.
„Там, където Реформаторският блок имаше министри, реформите на са добре. Точно от РБ показаха, че не могат да реформират – именно здравеопазване, икономика, образование останаха назад”, коментира той.
В икономиката и в други министерства на РБ се работеше, за да се остане на власт, а не за това да се прави нещо с тази власт, смята Дянков.
ГЕРБ ще се справи и ще успее да създаде коалиционно правителство, макар че истински реформатори много няма. Но ГЕРБ има неизползвани резерви, например Делян Добрев би се справил много по-добре министерството на икономиката, смята Дянков.
Според него, за да има реформи, следващото правителство ще трябва да прекроява част от бюджета, но това не е сложно и не е причина да не се върви напред.
Той обяви, че с Борисов са се чули и му е пожелал успех, тъй като ГЕРБ и самият Борисов са фактор на стабилност в България. „Но трябва да се тръгне към новото с нова програма. Трите теми, които излизат постоянно са съдебна система, борба с монополите и подпомагане на предприемачите”, посочи Дянков.
Запитан дали с него са водени разговори да бъде служебен министър, Дянков отговори, че е много далеч от подобно нещо.
На въпроса дали би станал министър в евентуален кабинет „Борисов 3” отговори така:
„Едва ли… Не мисля, че е дошло времето. Трябва ясна визия за 3-4 сфери, в които се чакат промени, това трябва да видят и хора като мен, за да помислим дали да прекараме допълнителна част от времето си, работейки в България.”
Той посочи, че не е привърженик на мажоритарния вот и задължителното гласуване, тъй като това ограничава демокрацията, но издръжката на партиите е можело да се намали, например наполовина.
„Европейската икономика върви нагоре, времената са по-спокойни от 2009-2010, когато говорехме за постни вечери. Ще има от всичко по малко сега”, коментира той бюджета.
Вижте още във видеото:


description: Процесът е дълъг, защото е трудно да се направи силен проект, който да даде на България премиер, каза той

title: Формацията на Радан Кънев

maintext:
Новият политически проект на Радан Кънев и ДСБ ще бъде готов навреме за предсрочните парламентарни избори. По думите му процесът е дълъг и бавен, защото е трудно да се направи силен проект, който да даде на България премиер.
Българската политическа, медийна и прокурорска среда е толкова кална и отровна, че да убедиш човек да тръгне към властта, да се захване с политика ида влезе в калта, е много трудно.
Кънев заяви, че решението на държавния глава Росен Плевнелиев да даде третия проучвателен мандат на Реформаторския блок е очаквано, а от ДСБ няма нито да участва, нито да пречат. Според него е логично трите партии, които формираха мнозинството – Атака, БДЦ и АБВ, да вземат решение дали ще носят отговорност. Големият въпрос е към ГЕРБ, каза той.
Реформаторите – най-логичният избор за трети мандат (ОБЗОР)
Към момента те нямат решение дали да приемат и са на позицията, че ГЕРБ носят отговорността да направят правителство. Според социолозите вървим към предсрочни избори през пролетта
Според него поведението на Патриотичния фронт в момента е предизборно. Кънев е категоричен, че Красимир Каракачанов знае, че нямаше да им бъде даден мандата и сега си правят кампанията. „ГЕРБ искат бързи избори, за да вземат по-висок резултат. Борисов захвърля за пореден път власт, дадена му от народа, за да иска повече власт. Във властта искрено вярват само от Реформаторския блок 2 (РБ2), само те вярват, че трябва да се управлява на всяка цена”, коментира председателят на ДСБ.
Ние казваме, че власт се упражнява в името на определени цели. Имаме цел и тя е амбициозна, тя изключва да се управлява с БСП, ДПС, ГЕРБ или голяма част от РБ2. Ние ще управляваме когато достатъчно български граждани и политици подкрепят тези цели, посочи още Кънев.


description: Младежът беше опериран по спешност в старозагорската болница

title: Изписаха афганистанеца, получил мозъчен кръвоизлив след бунта в Харманли

maintext:
15-годишният афганистанец, който беше опериран заради мозъчен кръвоизлив след бунта в лагера в Харманли, вече е контактен и е изписан от старозагорската болница.
Младежът е транспортиран до лагера в Бусманци.
Той обаче се нуждае се от наблюдение и долекуване, вкл. и заради проблеми с белите дробове, които са били открити допълнително.
Младежът беше опериран по спешност на 27 ноември, а после беше поставен в медикаментозна кома.
По време на приема му не беше съобщено дали е участвал в бунта в Харманли и каква е причината за мозъчния му кръвоизлив.


description: Най-често фалшивите пари остават незабелязани в таксита или на пазара

title: Банкноти от 20 лева са най-честите ментета, измамите скачат по празници

maintext:
Поне три пъти се увеличава рискът от измама с фалшиви банкноти около Новогодишните празници. От данните на БНБ се вижда, че най-често ментетата у нас са банкноти от 20 лева.
Такситата, особено вечер, са едно от местата, на които банкнота менте може да мине незабелязана - както от клиента, така и от таксиметровия шофьор.
Данните на БНБ показват, че от началото на годината са хванати повече от 7000 фалшиви български и чужди банкноти, които са били в обращение.
Броят им намалява значително в последните години, но копията стават все по-добри, предупреждават експертите. Най-често фалшифицираната банкнота остава 20-левката.
Макар че е опитен продавач, Петко признава, че са му пробутвали менте.
„Има ги, някой път ги взимаме. Случвало се е да отида на борсата да пазарувам и като броя за стоката парите, колегата ми казва, че са фалшиви”, обяснява той.
След 36 години в таксито Бойко пък не помни да е попадал на фалшива банкнота, но не изключва възможността дори да не е разбрал за това. „Трябва да е нещо много видимо, за да си личи и да ми направи впечатление”, отбелязва той.
Около празници като Коледа и Нова година рискът се увеличава многократно.
„Обемите на пари, които циркулират в нас по празниците са в пъти повече, отколкото в обикновен период от годината и съответно фалшивите пари са повече от това, което обикновено срещаме”, посочи Кирилка Епитропова - дилър в обменно бюро.
Експертите предупреждават, че най-често измамата остава незабелязана в таксита или на пазара, когато банкнотата е само една, или обратното - когато сумата е голяма и се плаща с много еднакви банкноти накуп.
Съветват още хора с неопитно око да не рискуват с големи суми или валута, която не познават. Ако не могат да преценят, вариантът е да помолят за проверка на парите с машина в близко чейнджбюро или поне магазин с ултравиолетова лампа.
Оказва се, че често хората, които плащат с фалшива банкнота, не подозират за това. Ако все пак попаднете на менте, съветът е да предадете банкнотата в банка или чейнджбюро, които да предадат банкнотата към БНБ за унищожение, ако се потвърди, че е менте.


description: Предстои застудяване

title: 21 градуса днес във Видин

maintext:
Цели 21 градуса измериха днес във Видин, 20 – в Лом и Пазарджик и над 15 градуса в по-голямата част от страната.
През нощта облачността ще се увеличи и утре над цялата страна ще е значителна. Превалявания са малко вероятни. С умерен и силен северозападен вятър ще нахлува студен въздух.
Температурите ще се понижат, минималните ще са между 0° и 5°, максималните – предимно между 7° – 12°.
Над планините ще има значителна облачност. Ще духа силен западен вятър.
Максималната температура на височина 1200 метра ще е около 4°, на 2000 метра – около минус 2°.
През нощта срещу вторник ще се задържи предимно облачно, вятърът ще се ориентира от североизток и ще продължи да нахлува студен въздух. На места ще превали слаб сняг.
Във вторник валежите ще спрат, а след обяд и облачността ще се разкъсва и ще намалява. Температурите ще се понижат, дневните – значително.
В сряда ще бъде почти тихо, сутринта – ясно и доста студено. Преди обяд ще бъде предимно слънчево, по-късно ще започне увеличение на облачността, но вероятността за валежи е малка.
В четвъртък с усилване на вятъра от северозапад отново ще проникне студен въздух. Ще има значителна облачност, на места ще превали слаб сняг.
В петък и събота ще бъде студено, вятърът ще отслабне и временно ще стихне. Ще има променлива облачност, вероятността за валежи е малка.


description: Организаторите припомнят опасенията, че с мигрантската вълна у нас може да влизат активисти на терористични организации и наркотрафиканти

title: Във Варна протестират отново срещу нелегалното преминаване на границата ни

maintext:
Около 50 души отново протестираха Варна срещу нелегалните мигранти. Те настояваха за солидна стена по границата, засилена охрана и подобряване на оборудването на граничните полицаи.
Протестиращите не са против сирийските бежанци, а срещу организирания трафик на мигранти, нарушаващи границите.
Настояват да не се предоставя статут на чужденци, които влизат незаконно и не могат да докажат самоличността си и държавата, от която идват.
Протестът подкрепиха и британци, живеещи във Варна.


description: Зам.-министър Ципов обяви, че извършителите на престъпления сред чужденците ще лежат в български затвор

title: Връщаме 50 афганистанци още през следващата седмица

maintext:
В средата на следващата седмица около 50 афганистански граждани ще бъдат върнати със самолет в родината си. Това обяви зам.-министърът на вътрешните работи Красимир Ципов.
Красимир Ципов отбеляза, че се подготвят документите на още афганистанци, като виновните ще влязат в затвора, а тези, за които не бъдат открити данни за престъпна дейност, ще бъдат екстрадирани.
По-рано днес вицепремиерът Румяна Бъчварова обяви, че над 300 души са пожелали да се върнат в Афганистан. Именно граждани на тази държава бяха сред най-активните участници в бунта в Харманли.
Стотици задържани у нас афганистанци искат обратно вкъщи
Румяна Бъчварова нападна Илияна Йотова заради помощта от ЕК
Зам.-министърът коментира, че именно след събитията в бежанския център се е появило желанието на чужденците да се върнат в родината си. „За да избегнат, по всяка вероятност, да им бъде наложена наказателна отговорност в България, ако се докаже, че са извършили престъпни действия”, допълни той.


description: „Тук съм, за да ви помогна да успеете”, новоизбраният президент на САЩ ги увери по време на специална среща вчера

title: Доналд Тръмп обеща да подаде ръка на водещи технологични компании в САЩ

maintext:
Избраният за президент на Съединените щати Доналд Тръмп заяви, че ще помогне на директорите на водещи американски технологични компании в Силициевата долина. Това стана вчера по време на срещата, състояла се „Кулата на Тръмп”, централата на бизнес империята на милиардера на „Пето авеню” в Ню Йорк.
Доналд Тръмп ще се срещне с директорите на някои от най-големите технологични компании
Сред поканените са представители на „Епъл”, „Фейсбук”, „Майкрософт”, „Оракъл” и „Тесла”
„Тук съм, за да ви помогна да успеете”, Тръмп увери участниците в срещата, сред които бяха ръководителите на технологичните гиганти „Майкрософт”, „Гугъл”, „Спейс Екс”, „Тесла мотърс”, „Епъл” и „Фейсбук”.
Срещата, продължила по-малко от два часа, беше посветена главно на икономически въпроси, включително създаване на работни места, намаляване на данъци и търговската динамика с Китай, заявиха от преходния екип на новия президент. Целта на разговорите била най-вече да се успокои напрежението, породено по време на кампанията за президентските избори, уточниха още те.
Новоизбраният президент беше придружен от вицепрезидента си Майк Пенс и Питър Тийл, съоснователя на „Пей Пал”, който беше единствения от големите имена в технологичния сектор, който го подкрепи още от началото на предизборната му кампания. Много от присъстващите директори открито подкрепяха съперника на Тръмп Хилари Клинтън и се противопоставяха на протекционистките мерки, които смята да вземе.
Три от децата му, Доналд, Иванка и Ерик, също присъстваха на срещата.


description: Питаме какви са причините за тази необичайна активност, посочи Петър Славов от РБ

title: Раздават ли се ударно обществени поръчки в последните дни на кабинета?

maintext:
За серия от сигнали, че правителството в оставка възлага необичайно висок брой обществени поръчки през последния месец, съобщиха двама депутати от гражданската квота на Реформаторския блок - Мартин Димитров и Петър Славов, и народният представител от ГЕРБ Методи Андреев.
Вече месец правителството е в оставка, но ако отворите сайта на Агенцията за обществени поръчки, ще видите колко много се възлагат от министерствата или от дружества, които са на тяхно пряко подчинение, коментира Славов.
Питаме какви са причините за тази необичайна активност, има ли разлика спрямо същия период на миналата година и какво още възнамеряват да възложат до края на годината, допълни той.
„Възлагат се обществени поръчки не насочени към обичайната дейност или неотложни нужди, а за най-различни консултантски дейности,включително и за предстоящото председателство на ЕС чак през 2018 г. Много е странно те да се възлагат точно в този момент от правителство в оставка”, отбеляза Петър Славов.
Според Славов има опасност и индикации, че общественият интерес може да бъде застрашен, като се харчат необосновано и ударно в последните дни на годината обществени средства от правителство, което е в оставка.
Според Славов възможността третият мандат, който беше възложен на РБ, да се реализира е нулева. По думите му е крайно нереалистично ГЕРБ да го подкрепят.
Той не пожела да каже за кои министерства са сигналите за обществени поръчки, но насочи да се види кои са били най-активни при вземането на мандата и да се направи извод дали има връзка с управлявано от тях ведомство или дружество. На въпрос дали става въпрос за Министерството на икономиката, депутатът заяви лаконично: Топло.


description: Нещастен случай или поредно проявление на системен проблем?

title: Три инцидента с товарни влакове само за 2016 г. преди Хитрино

maintext:
Днешната трагедия в Хитрино се оказва четвъртият поред инцидент с дерайлирал товарен влак само в рамките на 2016 г. Досега те се разминаваха без жертви - вагоните са били натоварени с цимент и въглища.
Очакваме от институциите отговор на въпроса, който всички днес си задават – нещастен случай ли е трагедията в Хитрино или е поредно проявление на системен проблем.
Мрачна хронология
23 януари 2016 г., Дупница. Малко преди полунощ 9 от вагоните на товарен влак дерайлират при влизане в гарата на града.
Товарът е цимент.
Товарен влак дерайлира край Дупница (ВИДЕО)
Девет вагона са се преобърнали, от тях поне 4 са цистерни с цимент
По думите на самите разследващи, пострадали и жертви няма.
Като най-вероятна причина се сочат замръзнали спирачки.
28 август. Отсечката Костинброд – Петърч. Седем вагона с въглища дерайлират между двете гари.
Седем вагона с въглища дерайлираха между гарите Костинброд и Петърч
Най-вероятно причината за инцидента е технически проблем
Отменени са влаковете по линията София - Драгоман.
Във влака са били трима машинисти, които не са пострадали. Инцидентът обаче изплашил хората, които живеят в района.
Назначена е комисия, която разследва причините за инцидента. Установено е, че спирачката е изправна.
3 септември, районът на София. 1400-тонна композиция, пълна с въглища, пътува между Волуяк и Храбърско. На около километър от Храбърско, шест от вагоните се обръщат.
Шест вагона с въглища дерайлираха край София
Инцидентът стана в междугарието Волуяк – Храбърско. Движението в участъка е преустановено. Нанесени са сериозни щети на близо 10 км железен път
Отново, като по чудо, пострадали няма.
Дерайлиралите вагони са нанесли и огромни щети по железопътната инфраструктура. Повредени са близо 10 километра релси.
А защо влакът се е движил с вагони извън релсите толкова дълго, все още не е ясно.


title: В Истанбул започна процесът във връзка с опита за преврат

maintext:
В Истанбул започва първият процес във връзка с опита за преврат срещу президента Ердоган. Близо 30 турски полицаи ще се изправят пред съда по обвинение за участие в метежа на 15 юли.
Четиридневният процес се провежда при строги мерки за сигурност в затворнически комплекс край Истанбул.
Всички 29 служители на реда са обвинени, че не са изпълнили служебния си дълг да защитят президента, както и във връзки с живеещия в изгнание ислямски проповедник Фетуллах Гюлен, смятан от Анкара за организатор на преврата.
Ако бъдат признати за виновни, 21 от обвиняемите може да получат доживотна присъда.
Във връзка с метежа са подготвени обвинения срещу повече от 1200 души, а арестуваните са над 40 хиляди.


description: По последни данни във връзка с покушението са арестувани 13 души

title: Погребват убития в Турция руски посланик

maintext:
Убитият в турската столица Анкара руски посланик Андрей Карлов ще бъде погребан със специални почести днес. Руският президент Владимир Путин отложи годишната си пресконференция, за да присъства на церемонията.
Руският посланик получи посмъртно и най-високото държавно отличие в родината си – „Герой на Русия”.
Посланик Карлов – герой на Русия. Посмъртно (ВИДЕО)
Разследването на стрелбата в Анкара продължава
На името на дипломата ще бъде учредена стипендия, а ликът му ще бъде на пощенска марка. В Анкара турските власти ще кръстят улицата пред руското посолство на името на Андрей Карлов.
По последни данни във връзка с убийството са арестувани 13 души. Според властите зад покушението стои организацията на живеещия в Съединените щати ислямски проповедник Фетуллах Гюлен.


description: Мъжът се е укрил у нас, подготвят екстрадирането му

title: Нападателят от берлинското метро е българин

maintext:
Четиримата нападатели на жена в берлинското метро, които я издебват и един от тях я рита изневиделица в гръб, са роднини. Видеото, заснето от охранителна камера в метрото, се превърна в една от водещите новини в Германия.
Говорителят на берлинската прокуратура Мартин Щелтнер заяви, че задържаният в понеделник и разпитан придружител на нападателя със сигурност е български гражданин и че всичко говори за това и че останалите са негови сънародници. Малко по-късно той съобщи, че нападателят е идентифициран.
Мъжът се е укрил в България и в момента германските власти подготвят иск до българските си колеги за екстрадирането му в Берлин. Според информация на „Берлинер цайтунг“ пък четиримата нападатели са роднини.
Арестуваха българин в Берлин като съучастник в брутално нападение на жена (ВИДЕО)
Инцидентът предизвика вълна от недоволство в Германия
Видеото от нападението бе публикувано в петък. В понеделник първият от компанията бе задържан за разпит и освободен. Срещу него засега не е повдигнато обвинение, тъй като няма доказателства, че е участвал в атаката.
Той може да отговаря за престъпна небрежност, ако това бъде доказано. Според германския закон неоказване на помощ на пострадал при възможност тази помощ да се даде е престъпно нехайство.
Берлински известни личности обявиха парична награда за онзи, който издаде извършителя. Щелтнер обясни, че когато това е в помощ на държавата, законът поощрява подобни награди.


description: Фотосите показват всекидневната борба на Любомир

title: Изложба в подкрепа на сирак с тежко заболяване

maintext:
Благотворителна изложба се организира в помощ на дете с тежка съдба - момчето е сирак и страда от детска церебрална парализа.
25 черно-бели фотоса запечатват моменти от ежедневието на Любомир Еленков и всекидневната му борба с болестта. Съдбата му е предначертана още преди неговото раждане. Пиян шофьор блъска бременната му майка и баща му. Родителите му загиват, а лекарите спасяват живота на детето.
Грижата за момчето поемат баба му и дядо му, които нямат достатъчно пари за лечението.
Дни преди Коледа, близки и познати организират изложбата във Военния клуб за събиране на повече средства.
Ако искате да помогнете на момчето, можете да го направите с дарение на следната сметка:
Райфайзенбанк
BG25RZBB91551000646190
BIC: RZBBBGSF
Титуляр: Любомир Ивайлов Еленков
Paypal: saniahristova@yahoo.com


description: След приключението пухкавият пътешественик вече си има дом

title: Коте късметлия оцеля след 1000 км под капака на кола

maintext:
Американец от щата Ню Йорк откри коте, скрило се под капака на пикапа му и пропътувало така 966 км до щата Вирджиния, съобщава Си Би Ес.
Ланс Галимор бил виждал котето и преди около дома си във Форт Дръм, но е твърде обяснима изненадата му когато го намерил на бенизностанция по магистрала във Вирджиния. Оказало се, че животното е прекарало дългия път върху двигателя на автомобила без да пострада от движещите се части.
След кратък сблъсък с изплашеното коте, Ланс успял да го напъха в кашон. Завел го на ветеринар, който установил само обезводняване и няколко драскотини.
Малкият пътешественик вече си има и дом, защото един от роднините на Ланс решил да го прибере.


title: Кметът на Хитрино: Културно ме отстраниха от кризисния щаб

maintext:
Културно бях отстранен от кризисния щаб от министъра на вътрешните работи в оставка Румяна Бъчварова, каза кметът на община Хитрино – Нуридин Исмаил, пред bTV.
Може би има неща, които не трябва да чувам или съм станал по-нервен и настоятелен нещата да се случват по-бързо, каза той.
По думите му даренията не топлят хората, те искат да видят къщите си и търпението им се изчерпва. Виждате какво става с времето – представете си и малкото покъщнина, която ви е останала, да бъде затрупана със сняг. Дори да си настанен на много хубаво място, ако имаш грижата къде ще си след 10 дни, това няма да те топли, каза той.
Хората искат да си влязат по къщите – повечето не знаят какво е останало от тях. Искат да се върнат и да си приберат оцелялата покъщнина, каза и жителят на Хитрино – Ахмед Неджиб. Той обаче посочи, че местните проявяват разбиране, не нарушават кордона, спазват всичко, което им е казано и оценяват риска.


title: Разследване на bTV: Апетитни имоти в кв. „Младост” от общински станаха частни

maintext:
Апетитни имоти в столичния кв. „Младост” от общински и държавни се превърнаха в частна собственост. 11-те декара земя са откраднати с поредица от фалшификации преди няколко месеца.
В хода на разследването на bTV е установено, че изфабрикуваните документи са превърнати в законна собственост от софийски нотариуси и от Агенцията по кадастъра.
Фалшификациите са извършени от името на наркозависими, но вече са в ръцете на инвеститорите.
Столична община научи от bTV, че няколко нейни имота, включително такъв, отреден за детска градина, са станали частни.
Скандалното разследване на Стоян Георгиев гледайте утре сутрин в „Тази сутрин”.


description: Шофьорите не могат да получават максимални наказания, ако пешеходецът е допринесъл за смъртта си

title: Пешеходците имат абсолютно право на пътя, само ако пресичат на светофар

maintext:
Върховният касационен съд прие важно тълкувателно решение за правото на пешеходеца в България. Последната трактовка гласи, че пешеходците имат абсолютно право и защита на пътя, само когато пресичат на зелен светофар.
Правото да се пресича на пешеходна пътека не е абсолютно.
Според решението на съдиите шофьорите на пътя не може да получават максимални наказателни присъди, когато пешеходците с действията си и поведението си съзнателно сами нарушават Закона за движение по пътищата.
Дава се и конкретен пример: с внезапно появяване на пътя, което е неочаквано за шофьора, пешеходецът може сам да допринесе за конкретния пътен инцидент, собствената си смърт или за тежка телесна повреда.
От всички 31 съдии в наказателната колегия, 12 са подписали решението с особено мнение.
Според висшите магистрати тълкувателното решение означава, че се налагат и промени в Закона за движение по пътищата.


description: Делът на черния пазар в твърдите алкохоли е спаднал от 65% миналата година до… 50% през настоящата

title: Какво се пие в Русия

maintext:
Отвън изглежда като изоставен обор, заобиколен от заснежени полета. Вътре обаче руската полиция намери минизавод за водка, който можел да пласира хиляди литри на черно.
Почти индустриалното оборудване, открито в сградата на входа на село Кучки, на стотина километра северно от Москва, е само едно от лицата на трафик, който обхваща от дестилирана в семейната кухня водка до парфюмиран препарат за вана, който доведе до смъртта на повече от 70 души тази седмица в Сибир.
Броят на жертвите, пили препарат за вана в Иркутск, надхвърли 40
Според федералното следствие той съдържал концентриран метилов спирт, вместо етилов, и антифриз
Няколко часа след намесата на силите на реда пластмасовите варели, електронните дисплеи и дългата няколко метра поточна линия за бутилиране остават непокътнати.
В натрупаните кашони полицията и служителите на държавния орган за регулация на пазара на алкохолни напитки (РАР) са преброили над 100 хил. половинлитрови бутилки с отлично подправени етикети и бандероли.
Всяка бутилка, за по-малко от две евро, излиза до три пъти по-евтино от законната водка. И е опасна за здравето.
„Не знаем от какво са правели тази водка”, подчертава говорителят на РАР Александър Куликов. Поне инсталациите изглеждат относително чисти. При предишна проверка работеха в кал до колене в един обор, спомня си той.
След като забраниха продажбата на алкохол нощно време и в будките и увеличиха акцизите, властите сега се съсредоточават върху тези незаконни производители в борбата си срещу нарушения с пагубни за здравето на руснаците последствия.
Благодарение на засилено междуведомствено сътрудничество са разбити над 170 незаконни цеха и са конфискувани над 37 млн. л от октомври 2015 г., когато влезе в сила наредбата, която възлага тази задача на РАР.
Както признава Куликов, целта не е само санитарна, а и бюджетна, тъй като РАР е подчинен на министерството на финансите. „Незаконните производители не плащат данъци”, напомня той.
Освен това законът вече задължава законните търговци да са свързани с електронен регистър, който проследява всяка бутилка от производството до продажбата. Това прави почти невъзможна всякаква продажба на незаконно произведен алкохол.
В резултат на това, след няколко години упадък, официалната статистика показва скок в продажбите на водка тази година, което е знак, че черният пазар е в отстъпление.
Специалистът по въпросите на алкохола Вадим Дробиз смята, че делът на черния пазар в твърдите алкохоли е спаднал от 65% миналата година на 50% през настоящата.
Според него трудно може да се постигне нещо по-добро, защото около 25 милиона руснаци нямат достатъчно пари да пазаруват алкохол по законен път.
По липса на средства най-бедните стигат дотам да прибягнат до козметични продукти, продукти за почистване или антифриз за коли, които вземат хиляди жертви в бившия Съветски съюз.
Миналия уикенд в Иркутск (Сибир) над 70 души починаха от пиене на препарат за вана, съдържащ метанол – отровна форма на алкохол.
Учителка и лекар сред жертвите на метиловия алкохол в Сибир
Пили препарат за вана, произвеждан заедно с водка менте
В края на 2014 г., когато инфлацията растеше главоломно, а покупателната способност на руснаците рязко спадаше, Владимир Путин изрази безпокойство за последствията от механичното увеличение на цените на водката върху консумацията на алкохол менте.
Минималната законова цена бе понижена и оттогава се е покачила съвсем леко до 190 рубли за половин литър, т.е. около три евро.
Действително, историята показва на руснаците, че борбата с алкохолизма трябва да се води внимателно.
В началото на Първата световна война наложеният от император Николай II сух режим насърчава дестилирането на алкохол менте и обезсърчава войската.
В края на 80-те години водената от Михаил Горбачов кампания срещу алкохолизма усили непопулярността на бащата на Перестройката.
В санитарно отношение обаче мерките от последните години дават плод. За десет години смъртността от алкохол е спаднала наполовина, а продължителността на живот, която през 90-те години бе спаднала до тревожно ниски равнища, отново се покачва.
Злоупотребите намаляват, потвърждава Евгений Брюн, директор на Центъра по токсикология в Москва. Той отбелязва, че регистрираните отравяния са намалели с 30% за три години.
Трябва обаче да се отиде по-далеч, казва лекарят и изразява безпокойство от появилото се неотдавна явление – аптечно алкохолизиране.
На растящ успех се радва ликьорът от глог. Той е предназначен за борба с високото кръвно или безсънието и се продава по няколко десетки евроцента флакона. С него човек може да се напие евтино.
Същото важи за някои козметични лосиони, чиито продажби нарастват.
Засега ликьорът от глог се толерира от властите, които искат по-добре да контролират разпространението му. Министерството на здравеопазването предвижда да ограничи продаваните флакони до 25 мл. Министерството на финансите пък иска да го таксува като алкохол.
След драмата в Иркутск Владимир Путин нареди на правителството да затегне регламента за продажба на съдържащи алкохол хранителни, козметични и фармацевтични течности, за да се понижи потреблението им, без обаче да говори за забрана, за каквато призовават някои хора.
Според експерта Вадим Дробиз разликата всъщност е в производството: законно продаваните фармацевтични продукти и лосиони са относително безопасни, за разлика от домашно произведените ментета.
Така например жертвите в Иркутск са пили препарат за вана, който имитирал известна марка тинктура от глог, но в него обичайният етанол бил заменен с метанол.
Затова експертът предупреждава да не се въвежда твърди строго законодателство над продукти, които за милиони руснаци са единственият начин да се напият.
„Дано не увеличат цените им до тази на законната водка! По-добре пенсионерът да пие продаван в аптеките ликьор от глог вместо някое менте”, казва той.